KRS-One

Lawrence «Kris» Parker, kjent under artistnavnene KRS-One og Teacha, (født 20. august 1965) er en amerikansk rapper, tidligere graffitiwriter og politisk aktivist. Artistnavnet hans er den gamle graffitisignaturen hans. I begynnelsen av sin karriere som rapper var han medlem av gruppen Boogie Down Productions (BDP), som var en markant aktør innen østkyst-hiphop særlig i andre halvdel av 1980-tallet og tidlig på 1990-tallet.

KRS-One har gitt ut mye musikk, både som en del av BDP, i samarbeid med andre og individuelt. I tillegg til de offisielle utgivelsene har han deltatt på en rekke mixtapes og whitelabels. Blant hans utgivelser er «The Bridge Is Over», «The P Is Still Free», «The Sound of Da Police», «9mm Goes Bang» og «Undaground».

I 1987 ga BDP ut albumet Criminal Minded, som av enkelte regnes som en forløper til den senere gangster rap-en. BDP var også kjent for å bruke sampling, på en måte som var nyskapende for sin tid. Selv om KRS-One kanskje ikke er en gangsterrapper i egentlig forstand, har han – i hvert fall tidligere – blitt skarpt kritisert av personer med tilknytning til borgerrettsorganisasjonen NAACP.

KRS-One tilhører en av de første generasjonene som vokste opp med hiphop. Han regner seg som hiphop-filosof og startet i 1996 organisasjonen «The Temple of Hip Hop». Han har vært politisk aktiv i flere bevegelser, blant annet Stop The Violence Movement og Free Mumia.

Han har også gitt ut boken The Gospel of Hip Hop. Det er uklart hvilken del av Black Muslims-bevegelsen KRS-One tilhører, men mange av tekstene hans er vanskelig å forstå for folk som ikke har bakgrunnsinformasjon om dette. Deler av tekstene hans er i hvert fall inspirert av NGE og noen av Nuwabu.

Referanser

Eksterne lenker 
 
 
 
 

Rappere fra USA